Madagaskar-sikloon: Dodetal styg skerpStormskade in Tamatave. Foto: Xinhua/Yan Feng Die dodetal weens die tropiese sikloon Ava wat Madagaskar sowat twee weke gelede getref het, het intussen na 51 gestyg. Altesaam 22 mense word steeds vermis. Owerhede in Madagaskar het sowat ŉ week gelede gesê minstens 29 mense is dood, talle beseer en meer as 13 000 dakloos gelaat. Die nasionale rampbestuurkantoor het Sondag in ŉ verklaring gesê meer as 54 000 mense is intussen deur Ava dakloos gelaat. Ava het die oostelike gedeeltes van Madagaskar, die eiland noordoos van Suid-Afrika, op 5 en 6 Januarie met hewige reën en ŉ windspoed van tussen 140 km/h en 190 km/h getref. Agt van die oorledenes is almal van dieselfde familie. Hulle het saam vir ŉ begrafnis byeengekom toe ŉ modderstorting die huis waarin hulle was in die administratiewe streek van Haute Matsiatra, 400 km suid van die hoofstad Antananarivo, verwoes het. In Maart verlede jaar het sikloon Enawo die eiland getref en minstens 78 mense se lewens geëis.